SAPPE ตั้งบริษัทย่อย รุกขยายตลาดต่างประเทศ
บอร์ด SAPPE ไฟเขียว “Sappe Holding” ตั้งบริษัทย่อยในต่างประเทศ เพิ่มขีดความสามารถในการแข่งขันและการขยายธุรกิจ
SAPPE ส่ง “Sappe Holding” ตั้งบริษัทย่อยในต่างประเทศ เพิ่มขีดความสามารถในการแข่งขันและขยายธุรกิจ
9 ธ.ค. 2565

บริษัท เซ็ปเป้ จำกัด (มหาชน) หรือ SAPPE ระบุว่า ที่ประชุมคณะกรรมการบริษัท ครั้งที่ 8/2565 เมื่อวันที่ 8 ธันวาคม 2565 ได้มีมติอนุมัติให้ บริษัท เซ็ปเป้ โฮลดิ้ง (ประเทศไทย) จำกัด (Sappe Holding) ซึ่งเป็นบริษัทย่อยที่ SAPPE ถือหุ้นโดยตรงในสัดส่วนร้อยละ 100 เข้าไปจัดตั้งบริษัทย่อยในต่างประเทศ โดยมีวัตถุประสงค์เพื่อเพิ่มความสามารถในการแข่งขันและการขยายธุรกิจ
โดยบริษัท Sappe Holding มีสัดส่วนในบริษัทย่อยร้อยละ 100 ของทุนจดทะเบียน และมีตัวแทนจากบริษัท เข้าไปเป็นกรรมการในบริษัทย่อยดังกล่าว อย่างไรก็ตาม ในส่วนของทุนจดทะเบียนและจำนวนกรรมการจะเป็นไปตามที่กฎหมายประเทศนั้นกำหนดไว้ ทั้งนี้คาดว่าจะสามารถจดทะเบียนจัดตั้งบริษัทแล้วเสร็จภายในเดือนมิถุนายน 2566